Abija sultan ta' Ġuda U fis-sena tmintax tas-sultan Ġerobogħam beda jsaltan Abija fuq Ġuda. Tliet snin dam isaltan f'Ġerusalemm, u ommu kien jisimha Mikija bint Urjel minn Gibgħa; u kien hemm il-gwerra bejn Abija u bejn Ġerobogħam. Abija daħal għall-gwerra b'eżerċtu ta' nies qalbiena għall-ġlied, erba' mitt elf raġel magħżul, u Ġerobogħam qassam kontrih għat-taqbida tmien mitt elf raġel magħżul, gwerriera qalbiena. U qam Abija fuq il-muntanja ta' Żemarajm li hemm fil-muntanji ta' Efrajm u qal: "Ismagħni Ġerobogħam u Iżrael kollu . Ma tafuhiex jaqaw, li l-Mulej, Alla ta' Iżrael, ta lil David is-saltna fuq Iżrael għal dejjem, lilu u lil uliedu, b'patt li ma jitħassarx? U qam Ġerobogħam bin Nebat, qaddej ta' Salamun bin David, u rvilla kontra sidu. U nġabru madwaru nies ta' xejn, nies ta' qattagħni u għelbu lil Reħobogħam bin Salamun. Reħobogħam kien għadu żagħżugħ, bla ħila u ma felaħx jeqfilhom. U issa intom tgħidu li tifilħu għas-saltna tal-Mulej li qiegħda f'idejn ulied David, għax intom kotra kbira u magħkom hemm l-għoġiela tad-deheb li għamlilkom b'allat Ġerobogħam. Ma keċċejtux intom il-qassisin tal-Mulej, ulied Aron, u l-Leviti, u għamiltu għalikom qassisin bħall-popli ta' artijiet oħra? Kull min jiġi b'għoġol ta' seba' mtaten biex ikun ikkonsagrat, isir qassis ta' min mhux Alla. Imma aħna, il-Mulej hu Alla tagħna, u aħna ma tlaqniehx. U l-qassisin li jservu lill-Mulej huma wlied Aron u l-Leviti fis-servizz tagħhom. Huma joffru lill-Mulej kull filgħodu u kull filgħaxija sagrifiċċji tal-ħruq u inċens tal-ħwawar ifuħu u jqiegħdu l-ħobż tal-preżenza fuq il-mejda safja u jixegħlu l-imnara tad-deheb u l-imsiebaħ tagħha, kull filgħaxija, għax aħna nħarsu l-ordnijiet tal-Mulej, Alla tagħna, imma intom tlaqtuh. Araw, magħna, fuq quddiem, hemm Alla u l-qassisin tiegħu bit-trombi biex jagħtu s-sinjal tal-battalja kontrikom. Ulied Iżrael, titqabdux kontra l-Mulej, Alla ta' missirijietkom, għax ma jirnexxilkomx." U Ġerobogħam kien bagħat nies bil-moħbi biex jieħdu l-għadu minn wara; u ġara li quddiem Ġuda kien hemm l-eżerċtu u minn warajhom in-nies moħbija. Malli Ġuda raw li kellhom jiġġieldu minn quddiem u minn wara, huma sejħu lill-Mulej u l-qassisin daqqew it-trombi. In-nies ta' Ġuda għajtu l-għajta tal-gwerra, u malli dan Alla darab lil Ġerobogħam u lil Iżrael kollu quddiem Abija u Ġuda. U ħarbu wlied Iżrael minn quddiem Ġuda u Alla rħiehom f'idejhom. U Abija u n-nies tiegħu tawhom xebgħa kbira u baqgħu mejta minn Iżrael ħames mitt elf raġel mill-aħjar. Hekk dakinhar ulied Iżrael kienu umiljati u wlied Ġuda msaħħa għax huma strieħu fuq il-Mulej, Alla ta' missirijiethom. U Abija għamel għal wara Ġerobogħam, u ħadlu l-ibliet ta' Betel u l-irħula tagħha, Ġesana bl-irħula tagħha, Efron bl-irħula tagħha. U Ġerobogħam qatt ma sata' jieħu ruħ fi żmien Abija. Imbagħad laqtu l-Mulej u miet. Imma Abija ssaħħaħ, u żżewweġ erbatax-il mara, u nissel tnejn u għoxrin tifel u sittax-il tifla. Il-bqija tal-ġrajja, l-imġiba tiegħu u l-għemejjel tiegħu huma kollha miktuba fl-Istorja ta' Għiddu l-profeta. U Abija strieħ ma' missirijietu u difnuh fil-belt ta' David. Daħal isaltan floku Asa, ibnu; u fi żmienu l-pajjiż kien fil-kwiet għal għaxar snin.